
A Salix rosmarinifolia ektomikorrhiza gombáinak vizsgálata félszáraz homokpusztagyepen

A mikorrhiza kapcsolatok fontos szerepet játszanak a szárazföldi ökoszisztémákban, többek között a növények szárazságtűrését is segítik. Számos mikorrhiza típust különböztetünk meg, ezek közül egyik legelterjedtebb az ektomikorrhiza (EM).
Munkám célja a Kiskunságban őshonos rozmaringlevelű fűz (Salix rosmarinifolia) EM képző gombáinak diverzitás vizsgálata volt. Ezen kívül a területen vizsgált más őshonos (Fumana procumbens, Populus alba) és invazív (Pinus nigra) növények EM képző gombáinak összehasonlítása, illetve a generalista EM gombák azonosítása.
Mintáinkat a Fülöpháza melletti félszáraz homokpusztagyepről gyűjtöttük 2010 és 2011-ben, két Salix foltból. A mikorrhizákat sztereomikroszkóp alatt morfotípusok szerint válogattam. A molekuláris vizsgálatok során a gomba nrRNS ITS régióját szaporítottam fel és szekvenáltattam. A kevert mintákat egy endofiton gomba (Cadophora sp.) specifikus diagnosztikai PCR alkalmazásával is vizsgáltam. A szekvenciákat a mothur programmal csoportokba (MOTU) osztottam, amelyek alapján a két mintavételi terület, illetve az egyes mintavételek eredményeit vetettem össze. Az egyes MOTU-kat az NCBI Blast és Unite adatbázis segítségével azonosítottam.
A két mintaterületről 44 talajmintát gyűjtöttünk, ebből összesen 294 EM gyökérvéget szekvenáltam. A szekvenciák hasonlóságuk alapján 58 MOTU-ba csoportosultak. Eredményeimet összevetettem a területről származó termőtest adatokkal, valamint más EM képző fajokról származó és talajból kiinduló gomba diverzitási „next generation sequencing” (NGS) adatokkal.
A korábbi termőtest adatok alapján nem várt magas EM diverzitást tapasztaltam. Néhány EM gomba (Tomentella spp., Tuber sp.) a területre nézve új adatnak bizonyult, ezen kívül számos generalista EM képző gomba taxont azonosítottam a Salix rosmarinifolia növényről.



